[Foto’s] Wêreld se hoogste glasbrug tydelik gesluitDie brug in China se Hunan-provinsie. Foto: Xinhua/Long Hongtao Die wêreld se langste en hoogste glasbrug in China se Hunan-provinsie is tydelik gesluit. Dit volg ná ŉ reusetoename in toeriste na die brug sedert dit op 20 Augustus vir die publiek oopgestel is. Volgens die bestuurskomitee van die brug word ŉ “interne sisteem-opgradering” gedoen tydens die geslote tydperk. Dié brug het al 10 wêreldrekords opgestel vir sy lengte en ontwerp. Aanvanklik is die getal toeriste tot 8 000 per dag beperk, maar tot 10 000 toeriste het daagliks opgedaag. Sosialemedia-gebruikers het intussen die brug se veiligheid bevraagteken ná die besluit om die brug tydelik te sluit, maar die bestuurskomitee hou vol dit is as gevolg van “sagte- en hardewareprobleme” wat veroorsaak is deur die hoë volume toeriste. Hulle het bygevoeg dat die brug nie heropen sal word voordat dit nie deur ŉ amptelike goedkeuringsproses gegaan het nie. Die brug is 430 m lank, 6 m wyd en geplavei met 99 deursigtige drielaag-glaspanele. Die brug hang sowat 300 m bo die grond tussen twee klowe. Die brug is in die skilderagtige Grand Canyon-streek in Zhangjiajie – ŉ gebied wat ook op Unesco se wêrelderfenisgebiede gelys word. Die gebied is ook as inspirasie in die fliek Avatar gebruik. Dit kos sowat R307 om die brug te besoek. Geen besittings buiten beursies en selfone met omhulsels word toegelaat nie. Toeriste mag ook nie handskoene dra nie en moet die brug oorsteek sonder die hulp van die relings aan die kante.